SEBUAH DOKUMENTARI NETFLIX
Di bumi ini,
keluarga paling penting.
Ia ikatan antara puak,
kawanan,
serta kelompok
yang membolehkan setiap anggota berjaya.
Hubungan ini diuji dengan hebat sekali
di Gurun Kalahari.
Di sini keluarga dibentuk
oleh ibu-ibu yang berani,
kelompok tua yang bijaksana
dan kelompok tertindas yang cekal.
Semuanya menuju ke wahah di tengah gurun ini.
Delta Okavango.
Habitat kepada lebih banyak hidupan liar berbanding di bumi basah lain ,
ia menyaksikan perubahan musim paling ekstrem di planet ini.
Dalam kekecohan dan kepayahan tahun mendatang,
takdir akan bertembung
dan perhubungan hebat akan terjalin.
Bukan saja dalam keluarga, tapi antara keluarga.
Malah dengan bumi itu sendiri.
Bagi singa betina berusia dua tahun,
kekuatan keluarga datang daripada kawanannya.
Singa betina itu dan saudaranya mengawal kawasan ini,
dan singa jantan mengetuai kawanan sebagai raja pahlawan.
Namun begitu di Delta, perubahan boleh datang mendadak
dan menggugat kewujudan keluarga.
Kelemahan dalam puak itu ialah rajanya sendiri.
Bertahun-tahun berjuang mempertahankan keluarga dan wilayah
telah meninggalkan kesan.
Kelemahannya membawa risiko kepada singa betina.
Ia juga memberi peluang
kepada dua singa jantan muda bercita-cita tinggi.
Pahlawan tua itu menanda kawasannya.
Tetapi singa tua itu lemah.
Serta sendirian.
Setiap tahun di Okavango satu perjalanan baru dan bahaya,
tapi bagi singa betina,
tahun ini merupakan tahun yang paling tidak menentu.
Setiap keluarga berhadapan cabaran di Delta dengan cara sendiri.
Sekawanan 24 anjing liar painted wolf.
Kekuatan kawanan ini, bukti kehebatan pemimpinnya,
betina alfa.
Alfa melatih anjing liar lain berfikir dan memburu bersama.
Serta menyara semuanya.
Akan tetapi, alfa ini hamil.
Pasukannya akan kehilangan pemimpin,
ketika Delta berhadapan dengan pergolakan paling hebat.
Bulan Mei.
Sekitar Gurun Kalahari berhadapan dengan musim kemarau paling dahsyat.
Beribu-ribu haiwan melarikan diri dari kawasan luar yang kering,
mengembara berminggu-minggu.
Semua menuju ke sini kerana satu sebab.
Air.
Hujan yang turun empat bulan lalu
di Pergunungan Angola ke utara
akhirnya mengalir turun
ke Kalahari dan kawasan tanah rata Delta.
Lebih sembilan trilion liter air tawar
membanjiri gurun luas…
mewujudkan
wahah paling besar di bumi.
Kehadiran air itu membawa kawanan…
menyertai haiwan lain yang tinggal di sini sepanjang tahun.
Semua berperanan
membentuk dan mengekalkan bumi ini.
Termasuk gajah berusia enam bulan
dalam lawatan pertamanya.
Si kecil ini tak pernah lihat begitu banyak air…
dan makanan.
Dengan dataran banjir luas untuk dinikmati,
gajah menjadi pekebun semula jadi di Delta…
mencabut lebih banyak daripada yang boleh dimakan.
Namun, penangkasan berlebihan boleh menyumbat jalan air,
menghalang aliran air.
Segala yang pekebun ini sekat,
diredah oleh kumpulan badak air.
Badak air tidak berenang, sebaliknya berjengket-jengket di bawah.
Badak air meninggalkan laluan luas…
yang menghubungkan sungai dengan kolam dataran banjir,
membolehkan air terus mengalir,
menjana pertumbuhan seluruh Delta.
Namun begitu, banjir tidak elok untuk semua.
Bagi singa betina,
ia bermakna kawasan pemburuan hilang.
Raja pahlawan tua tidak dapat dikesan.
Sama ada lari atau dibunuh,
penceroboh muda telah merampas takhtanya.
Hanya singa betina yang boleh mengawan dibenarkan kekal di situ.
Singa betina hamil bukan salah seekor daripadanya.
Bagi singa-singa jantan ini, ia satu mulut lagi yang perlu disuap,
tapi tiada sumbangan.
Dihalau dan sendirian,
singa betina itu memerlukan semua kemahiran untuk terus hidup.
Alfa betina terkurung berminggu-minggu.
Kerana siapa yang akan tinggalkan anak-anak comel ini?
Dalam usia empat minggu, anak -anaknya keluar buat kali pertama.
Empat belas ekor semuanya.
Tidak mampu untuk memburu sendiri, alfa mesti bergantung pada kawanannya
untuk bawa daging yang diperlukan supaya alfa hasilkan susu.
Tetapi tugasnya tidak berhenti-henti.
Membersihkan sarang
yang penuh kutu dan sengkenit selama tiga minggu…
kembali memenuhi sarang.
Kawanannya meronda
tanpa ketua.
Air banjir melambatkan kawanan ini.
Lechwe.
Seekor boleh menjamu seluruh kawanan.
Dengan kaki dan kuku yang kuat,
lechwe boleh merentasi banjir.
Tanpa pimpinan alfa,
kawanan itu mengikut lechwe ke tempat air dalam.
Ia sia-sia.
Kemudian…
impala yang sendirian.
Impala tiada kuku pengayuh dan kaki panjang seperti lechwe.
Kerja diselesaikan dengan cepat untuk elak pergaduhan dengan pesaing.
Kawanan ini membunuh yang lemah dan cedera dalam kumpulan,
mangsa yang mudah,
yang boleh mengurangkan penyakit dalam kelompok.
Pemburu menyerahkan makanan dengan cara paling selamat.
Dari perut.
Si kecil makan dahulu sehinggalah boleh berburu sendiri.
Kemurahan hati prinsip utama kawanan ini.
Walaupun belajar berkongsi tidak mudah.
Pulang ke sarang bersama kepingan daging pertama
sangat bagus.
Paras air paling tinggi
menjadikan Okavango syurga sejati.
Kehidupan akuatik dari sekitar sungai dan paya
menuju ke padang rumput untuk bertelur.
Batang pokok dan pokok yang dicabut oleh gajah
menjadi kawasan perlindungan untuk ikan-ikan kecil.
Ketika kemuncak banjir,
saiz Delta menjadi dua kali ganda daripada asal,
dan tempat tinggi serta kering menjadi kawasan yang diingini.
Pokok ara air menjadi sarang sempurna
untuk berbagai jenis burung pemakan ikan.
Bagi keluarga-keluarga ini, tempat dibina tidak penting.
Apa yang dibina lebih penting.
Hanya bahan pembinaan terbaik diguna.
Jika fabrik sesuai tidak ditemui
curi saja daripada jiran.
Jiran boleh curi semula.
Akhirnya,
sarang siap untuk menampung harta paling berharga.
Perlahan-lahan dialih
dan dilindungi daripada matahari terik.
Kulit telur? Kulit siput?
Ini kali pertama ia menjadi bapa.
Semua berlumba untuk membesarkan anak
sebelum air surut
dan sarang hilang perlindungan.
Singa betina ini berusaha untuk membunuh.
Dalam cuaca kering, reedbuck atau lechwe pertaruhan yang baik.
Tapi bukan ketika banjir, sendirian.
Singa betina juga ada pesaing.
Masa untuk menghalau lawannya.
Ia hanya gertakan. Singa betina takkan makan bangkai itu.
Lebih baik jika kawanan itu tidak menguji kesabarannya lagi.
Menjelang September, suhu meningkat,
dan paras air menurun,
meninggalkan kolam cetek dipenuhi ikan.
Masa yang tepat.
Burung dewasa mula
memberi makan kepada yang kecil.
Kolam kecil terbentuk setiap hari apabila air surut.
Semuanya memiliki teknik khas
menggunakan paruh sendiri.
Burung undan memilih jala.
Burung raja udang
menggunakan sistem selam-mengebom.
Burung botak mencucuk siput dengan paruh panjangnya.
Bangau hitam ini pula
menggunakan mantelnya untuk meniru tempat teduh ikan bersembunyi.
Syabas.
Pendekatan berbeza dengan satu tujuan.
Untuk membina kekuatan anak secepat mungkin.
Anak burung undan paling tamak.
Anak burung undan perlu makan 30 kali sehari.
Burung dewasa tak mengenal lelah
tahu peraturan penting hidup berkeluarga di Delta.
Semakin kuat si anak,
semakin besar peluangnya untuk hidup.
Ketika banjir surut,
dan kepanasan gurun meningkat,
kawasan berburu jadi semakin kering,
mengubah keseimbangan kuasa kembali kepada pemangsa.
Tapi sendirian, kemampuan singa betina untuk membunuh masih lemah.
Setiap hari ia semakin lemah.
Tambah menyulitkan keadaan,
kini sampai masa mengawannya.
Baunya akan dihidu singa lain di kawasan itu.
Termasuk yang mahu dielakkannya.
Singa jantan muda yang memusnahkan keluarganya.
Tapi dengan kawasan berburu terbuka,
singa jantan besar lain datang ke kawasan itu.
Bulunya yang gelap dan suara garaunya
petanda singa jantan itu telah matang.
Ia berisiko.
Tapi jika keduanya bersatu,
singa jantan itu boleh menawarkan perlindungan dan rakan memburu.
Kerjasama dengan rakan baru ini tidak lama.
Setelah beberapa hari, singa itu meneruskan perjalanan.
Sekali lagi, sendirian,
tapi kali ini hamil.
Singa betina itu bukan memburu untuk dirinya saja.
Setiap keluarga di Delta
memiliki perhubungan dengan perubahan musim.
Paras air semakin surut,
berubah menjadi lumpur.
Seronok bagi anak gajah…
tapi ia petanda kawanannya perlu bergerak.
Apabila musim kering bermula,
kawanan ini perlu menggunakan sisa padang ragut.
Anak gajah ini belajar dengan memerhati.
Tapi ada perkara si kecil ini belum mahir.
Seperti tumpukan perhatian supaya tidak ditinggalkan.
Anak gajah ini dibawa ke tempat istimewa.
Gugusan pokok palma.
Ia tumbuh di tempat garam ditinggalkan oleh sejatan banjir.
Buah yang terdapat di atas
diingini oleh gajah.
Mengambil buah yang tinggi
merupakan cara yang hanya boleh dilakukan oleh haiwan empat tan.
Setiap goncangan meluruhkan beratus-ratus buah sekali gus.
Goncangan itu cukup untuk semua.
Makanan berharga ini
bukan saja untuk keluarga ini dan juga bukan untuk hari ini.
Gajah merupakan ketua pengedar
biji benih pokok palma.
Nenek moyang anak gajah meninggalkan buah ini.
Gajah ini akan lakukan perkara sama untuk yang akan datang.
Kawanan ini akan membawa biji benih ini berbatu-batu.
Di mana sahaja ia dibuang dalam najis, ia akan tumbuh.
Satu lagi sumbangan penting kawanan ini terhadap Delta.
Itulah makanan terakhir yang mengenyangkan.
Dari sini, kekurangan air dan makanan
akan mendorong setiap pergerakan.
Painted wolf berjaya menempuh banjir,
tapi terjejas.
Satu anggota pasukan terbunuh,
dan sekarang pemburu terbaik meninggalkan alfa dan anak-anaknya.
Terlalu banyak untuk diberi makan dan makanan tidak mencukupi.
Tiba masa anak kecil ini keluar dari sarang
dan mula mencari makanan.
Pengembaraan pertama anak kecil ini.
Rondaan pertama bersama yang dewasa.
Akan tetapi si kecil lebih banyak mengganggu daripada membantu.
Kaki kecilnya akan berjalan sehingga 15 kilometer sehari.
Alfa mesti membina semula pasukannya sebagai mesin memburu hebat
dan mengajar anak-anaknya cara memburu dalam kawanan.
Air yang semakin surut
mewujudkan keadaan sesuai untuk wabak.
Belalang juta.
Kepanasan mencetuskan penetasan besar-besaran.
Sepuluh juta mulut yang tamak menikmati tumbuh-tumbuhan kering.
Busut anai-anai nampak seperti satu-satunya yang lali
dengan kuasa hebat di Delta sekarang.
Bulan Oktober.
Dalam tempoh dua bulan saja,
kemarau mengubah syurga hijau
menjadi lembangan debu tandus.
Semua kawanan mencari air
di mana-mana saja.
Haiwan itu mangsa mudah bagi dua singa jantan muda.
Singa yang semakin membesar dan kuat.
Singa jantan mengekori setiap pergerakan kerbau.
Menjejaki kawanan yang sama,
singa betina perlu memastikan jarak selamat daripada yang jantan.
Dalam keadaan lemah itu, singa betina itu perlu makan.
Tapi memburu mangsa sebesar kerbau
sendirian
adalah hampir mustahil.
Singa betina itu boleh mengambil sisa singa-singa jantan ,
menikmati sedikit makanan yang diperlukan untuk terus hidup.
Semua kawanan dan pemangsa didorong oleh kemarau,
bersama-sama di tengah Delta,
tempat terdapatnya sumber air yang terakhir.
Anak gajah dan kawanannya
perlu bergerak lebih jauh setiap hari.
Penglihatan gajah mungkin teruk tapi dengan daya pendengaran dan menghidu,
gajah boleh mengesan bahaya berbatu-batu jauhnya.
Buaya Nil.
Sesetengahnya sepanjang enam meter, seberat tiga suku tan.
Tapi kebanyakannya kecil, lebih kurang semeter.
Gajah lebih tua tunjuk cara ambil air kepada yang kecil
dengan mengemudi halangan lapangan aneh ini.
Akhirnya..
Jika belum menguasai seni belalai,
minum menggunakan muka cara lain yang bagus.
Anak gajah ini belajar
cara yang sukar.
Kubang air ini merupakan penyelamat kawanan ini.
Gajah juga menggunakannya untuk melindungi kulit daripada matahari.
Lumpur menyejukkan badan yang panas apabila ia menyejat.
Debu dalam rekahan dan celahan kulit bertindak sebagai pelindung matahari.
Tempat begini memang dicari-cari.
Tetapi kawanan ini belum bersedia berpindah dari kubang itu.
Keadaan yang sukar banyak mengajar anak-anak yang membesar ini.
Mengganggu burung hering gemuk mungkin satu pengajaran baik dalam
sesuatu.
Dubuk sendirian
merupakan pendidikan serius.
Menguji tahap tekanan membantu menyediakan anak kecil ini
untuk konfrontasi
dengan pesaing nanti.
Tetapi si kecil masih perlu belajar pelajaran paling penting.
Seni…
memburu.
Setelah alfa kembali berkuasa,
alfa mengarahkan pasukannya mendesak mangsa ke dalam lumpur pekat
untuk melambatkannya.
Latihannya membuahkan hasil.
Kumpulan ini belajar mengenali sasaran
dan siapa perlu dibiarkan.
Kumpulan ini semakin bijak dan rapat setiap hari.
Menjelang lewat Oktober,
suhu meningkat kepada 45 darjah Celsius.
Tidak setitik pun turun.
Beberapa tahun kebelakangan ini, musim kering semakin panjang,
panas semakin terik.
Musim kemarau tahun ini musim kemarau paling dahsyat.
Setiap hari menjadi pertaruhan
untuk mencari air bagi memastikan seluruh kawanan hidup.
Ibu gajah dan anaknya paling memerlukan.
Gajah ini tawanan di bumi
yang beberapa bulan lalu banyak berjasa kepadanya.
Hidupnya bergantung pada
pemimpin tua, bijak.
Ketua kawanan.
Ketua kawanan pernah menempuh perjalanan ini
kerana ia juga dahulunya anak gajah.
Otaknya, dipenuhi memori,
mengandungi peta kuno dalaman
tempat air terakhir boleh ditemui.
Keluarga bukan setakat kawanan itu.
Keluarga ialah memori,
dan itulah yang membawa perubahan
antara hidup dan mati.
Pengetahuan lama keluarga membawa kawanan ini ke lopak air yang masih ada
di seluruh Delta.
Setiap titisan penyelamat nyawa.
Tapi yang kecil tak dapat sampai ke air.
Jadi si kecil terus masuk ke dalam air.
Bukan mudah untuk keluar.
Bagi anak gajah yang cemerkap, keluarga penyayang penyokong kuatnya.
Masa tidak boleh dibazirkan.
Gajah memerlukan lebih banyak air,
dan gajah mengejar ribut untuk mencarinya.
Akhirnya, awan mula terbentuk.
Bunyi ribut besar.
Gajah boleh mendengar frekuensi rendah guruh dari jauh
dan mengesan ribut sehingga jarak 200 kilometer.
Tetapi dalam wilayah yang tiada setitis pun hujan selama tujuh bulan,
rumput kering lembut petanda buruk.
Gajah dewasa dalam kawanan pernah melihat kebakaran.
Setiap tahun, 4000 kaki persegi Delta terbakar.
Gajah tahu perlu kekal bersama ketika cuba menempuh api tersebut.
Kebakaran teruk…
tapi tak musnahkan segalanya.
Ragutan telah menipiskan jumlah bahan untuk dibakar.
Kawasan yang terbakar akan membentuk laluan baru
untuk banjir tahun depan.
Delta sentiasa menemui cara pemulihan baru
kerana penghuninya tak berhenti memainkan peranan masing-masing.
Akhirnya, langit mengalah.
Kemarau paling dahsyat
akhirnya berakhir.
Dalam tempoh lima bulan berikutnya,
hujan setengah meter akan turun di sini.
Setiap muka bumi yang terbakar
akan subur semula.
Kawanan dibebaskan dari kubang air mereka.
Pemangsa berpecah.
Memastikan peragut bergerak,
memberi peluang kepada aliran baru
dan menghalang mana-mana kawasan daripada menjadi tandus.
Keseimbangan…
dikekalkan.
Bersama kehadiran hujan
empat ekor anak singa dilahirkan.
Kehijauan mencetuskan kelahiran anak.
Si ibu pindahkan anak-anaknya selang beberapa hari
untuk halang bau menarik perhatian musuh.
Akan tetapi pergerakan terakhirnya dapat dikesan.
Singa jantan muda kesan jejak si ibu dan anak-anaknya.
Singa jantan tak boleh terima kehadiran anak singa jantan lain.
Si ibu lebih kecil dan lemah.
Keluarga ini terperangkap.
Naluri menyuruhnya membawa anak-anaknya ke tempat selamat.
Tapi anak-anak singa itu tidak tahu musuh yang dihadapi.
Seekor tidak dapat dijejaki.
Si ibu akan berjuang sehingga mati untuk keluarganya
tapi singa-singa jantan tidak mahu tercedera lagi.
Syukurlah atas keberanian ibu mereka, tiga ekor anaknya hidup.
Si ibu tak boleh lama berehat.
Si ibu saja yang ada.
Bagi painted wolf ini, kehidupan sekali lagi begitu indah.
Si ibu telah bangkit
menghadapi cabaran paling hebat.
Membawa kawanan yang saiznya berkurang separuh
menempuh bahaya kemarau
dan mengubah sekumpulan yang lemah
menjadi pasukan yang rajin dan berjaya.
Kemunculan semula kawanan ini lengkap.
Anak gajah berani ini menempuh tahun pertamanya di Delta
dan si kecil ini telah menyumbang untuk kewujudannya
dengan setiap bumi yang dipijak,
setiap biji benih palma yang ditinggalkan.
Jika gajah itu boleh hidup selama 30 atau 40 tahun lagi
keadaan ekstrem,
kebakaran, banjir, kebuluran
gajah itu akhirnya akan menjadi pemimpin
dan menyampaikan semua yang dipelajari
kepada generasi akan datang.
Berusia empat tahun sekarang,
anak singa betina semakin kuat
dan lebih aktif setiap hari.
Sendirian, si ibu memastikan anaknya kenyang.
Permainan merupakan latihan kehidupan sebenar.
Mengajar si kecil cara menangkap mangsa seperti si ibu.
Si ibu pernah kehilangan sesuatu yang berharga untuknya.
Kini, si ibu memiliki puak sendiri.
Anak-anaknya akan belajar kepentingan keluarga.
Ia satu daripada banyak keluarga yang wujud menampung bumi mereka.
Haiwan ini akan terus menyesuaikan diri
sebaik mungkin…
terhadap ancaman yang meningkat.
Iklim dunia berubah…
menjadi semakin bahaya dan ekstrem.
Senjata terbaik dalam berjuang untuk hidup adalah satu sama lain.
Kerana nasib haiwan di sana ditentukan bersama di hutan luas ini.
Delta Okavango
yang mengagumkan,
dan sentiasa berubah.
Terjemahan sari kata oleh FO